কেরি হ্যানা মুলিগান (; জন্ম: ২৮ মে ১৯৮৫) হলেন একজন ইংরেজ অভিনেত্রী ও গায়িকা। জটিল নারী চরিত্রে অভিনয়ের জন্য প্রসিদ্ধ মুলিগান একটি বাফটা পুরস্কার ও একটি ক্রিটিকস চয়েস চলচ্চিত্র পুরস্কার বিজয় এবং দুটি একাডেমি পুরস্কার, দুটি গোল্ডেন গ্লোব পুরস্কার ও একটি টনি পুরস্কারের মনোনয়নসহ অসংখ্য পুরস্কার অর্জন করেছেন।  মুলিগান ২০০৪ সালে রয়্যাল কোর্ট থিয়েটারে কেভিন এলিয়টের ফোর্টি উইংকস মঞ্চনাটকে অভিনয়ের মাধ্যমে তার পেশাদার অভিনয় জীবন শুরু করেন। এরপর প্রাইড অ্যান্ড প্রেজুডিস (২০০৫) চলচ্চিত্রে কিটি বেনেট চরিত্রে অভিনয়ের মধ্য দিয়ে তার চলচ্চিত্রে অভিষেক হয়। তার শুরুর দিকের অন্যান্য কাজগুলো হল বিবিসি টেলিভিশনের ব্লিক হাউজ (২০০৫)-এ আডা ক্লের ও ডক্টর হু (২০০৭)-এ স্যালি স্প্যারো। ২০০৮ সালে আন্তন চেখভের দ্য সিগাল মঞ্চনাটক দিয়ে তার ব্রডওয়ে মঞ্চে অভিষেক হয়, যার জন্য তিনি ইয়ান চার্লসন কমেন্ডেশন পুরস্কার লাভ করেন।  মুলিগান অ্যান এডুকেশন (২০০৯) চলচ্চিত্রে জেনি মেলর চরিত্রে অভিনয় করে শ্রেষ্ঠ অভিনেত্রী বিভাগে বাফটা পুরস্কার অর্জন করেন এবং শ্রেষ্ঠ অভিনেত্রী বিভাগে একাডেমি পুরস্কার, নাট্যধর্মী চলচ্চিত্রে শ্রেষ্ঠ অভিনেত্রী বিভাগে গোল্ডেন গ্লোব পুরস্কার ও স্ক্রিন অ্যাক্টরস গিল্ড পুরস্কারের মনোনয়ন লাভ করেন। এরপর তিনি  নেভার লেট মি গো (২০১০), ড্রাইভ (২০১১), শেম (২০১২), দ্য গ্রেট গেটসবি (২০১৩), ইনসাইড লেউইন ডেভিস (২০১৩), ফার ফ্রম দ্য ম্যাডিং ক্রাউড (২০১৫) ও সাফ্রাগেট (২০১৫), মাডবাউন্ড (২০১৭) ও ওয়াইল্ডলাইফ (২০১৮) চলচ্চিত্রে অভিনয় করে আরও সমাদৃত হন। ২০১৫ সালে ব্রডওয়েতে ডেভিড হেয়ারের স্কাইলাইট মঞ্চনাটকে অভিনয় করে তিনি মঞ্চনাটকে শ্রেষ্ঠ প্রধান অভিনেত্রী বিভাগে টনি পুরস্কারের মনোনয়ন লাভ করেন। তিনি থ্রিলারধর্মী প্রমিসিং ইয়াং ওম্যান (২০২০) চলচ্চিত্রে অভিনয়ের জন্য শ্রেষ্ঠ অভিনেত্রী বিভাগে তার দ্বিতীয় একাডেমি পুরস্কারের মনোনয়ন লাভ করেন।  মুলিগান ২০১২ সাল থেকে আলৎসহাইমারের রোগের শুভেচ্ছাদূত এবং ২০১৪ সাল থেকে যুদ্ধশিশুদের শুভেচ্ছাদূত। ২০১২ সালে তিনি গায়ক-গীতিকার মার্কাস মামফোর্ডকে বিয়ে করেন। তাদের দুই সন্তান রয়েছে।  প্রারম্ভিক জীবন কেরি হ্যানা মুলিগান ১৯৮৫ সালের ২৮শে মে লন্ডনে জন্মগ্রহণ করেন। তার মাতা ন্যানো (জন্মনাম: বুথ) এবং পিতা স্টিফেন মুলিগান। তার পিতা হোটেলের ব্যবস্থাপক। তিনি আইরিশ বংশোদ্ভূত এবং লিভারপুলে জন্মগ্রহণ করেন। তার মাতা একজন বিশ্ববিদ্যালয়ের প্রভাষক এবং ওয়েলসের লান্ডেইলোতে জন্মগ্রহণ করেন। তার পিতামাতা একটি হোটেলে কাজের সময় পরিচিত হন।  মুলিগানের বয়স যখন তিন বছর তখন তার পিতার হোটেলে কাজের সুবাদে তাদের পরিবার জার্মানি পাড়ি জমায়। সেখানে বসবাসকালে তিনি ও তার ভাই ইন্টারন্যাশনাল স্কুল অব ড্যুসেলডর্ফে পড়াশোনা করেন। তার বয়স যখন আট বছর তখন তিনি ও তার পরিবার যুক্তরাজ্যে ফিরে আসেন। কৈশোরে তিনি সারির স্বাধীন বিদ্যালয় ওল্ডিংহাম স্কুলে পড়াশোনা করেন।  ব্যক্তিগত জীবন মুলিগান সঙ্গীতদল মামফোর্ড অ্যান্ড সন্সের প্রধান গায়ক মার্কাস মামফোর্ডকে বিয়ে করেন। তারা শৈশবে কলম বন্ধু ছিলেন এবং যৌবনে পুনরায় একত্রিত হন। ইনসাইড লেউইন ডেভিস চলচ্চিত্রের নির্মাণ শেষ হওয়ার কয়েক সপ্তাহ পর তারা ২০১২ সালে ২১শে এপ্রিল বিবাহ বন্ধনে আবদ্ধ হন। তাদের দুই সন্তান রয়েছে। They have two children.  তথ্যসূত্র  বহিঃসংযোগ         বিষয়শ্রেণী:১৯৮৫-এ জন্ম বিষয়শ্রেণী:জীবিত ব্যক্তি বিষয়শ্রেণী:২১শ শতাব্দীর ইংরেজ অভিনেত্রী বিষয়শ্রেণী:আইরিশ বংশোদ্ভূত ইংরেজ ব্যক্তি বিষয়শ্রেণী:ওয়েলশ বংশোদ্ভূত ইংরেজ ব্যক্তি বিষয়শ্রেণী:ওয়েস্ট মিনস্টারের ব্যক্তি বিষয়শ্রেণী:ইংরেজ কণ্ঠাভিনেত্রী বিষয়শ্রেণী:ইংরেজ চলচ্চিত্র অভিনেত্রী বিষয়শ্রেণী:ইংরেজ টেলিভিশন অভিনেত্রী বিষয়শ্রেণী:ইংরেজ বেতার অভিনেত্রী বিষয়শ্রেণী:ইংরেজ মঞ্চ অভিনেত্রী বিষয়শ্রেণী:ব্রিটিশ গায়িকা বিষয়শ্রেণী:মার্কিন যুক্তরাষ্ট্রে ইংরেজ প্রবাসী বিষয়শ্রেণী:লন্ডনের অভিনেত্রী বিষয়শ্রেণী:শ্রেষ্ঠ প্রধান অভিনেত্রী বিভাগে ইন্ডিপেন্ডেন্ট স্পিরিট পুরস্কার বিজয়ী বিষয়শ্রেণী:শ্রেষ্ঠ অভিনেত্রী বিভাগে ন্যাশনাল বোর্ড অব রিভিউ পুরস্কার বিজয়ী বিষয়শ্রেণী:শ্রেষ্ঠ অভিনেত্রী বিভাগে বাফটা পুরস্কার বিজয়ী বিষয়শ্রেণী:অডিওবই পাঠক বিষয়শ্রেণী:ব্রিটিশ মঞ্চ অভিনেত্রী বিষয়শ্রেণী:ব্রিটিশ টেলিভিশন অভিনেত্রী বিষয়শ্রেণী:কমান্ডার অব দি অর্ডার অব দ্য ব্রিটিশ এম্পায়ার